Valke slaan toe op dwelm- en renosterhoringsmokkelaarsFoto verskaf deur die Valke Die direktoraat vir prioriteitsmisdaadondersoeke (die Valke) het Vrydag op ŉ pakhuis in Kempton Park toegeslaan en beslag gelê op renosterhorings wat in wynkratte vervoer is. Kapt. Ndivhuwo Mulamu, woordvoerder van die Valke, het gesê die waarde van die renosterhorings beloop ongeveer R38 miljoen. Die renosterhorings was op pad na Maleisië. “Niemand is tot dusver in hegtenis geneem nie,” het Mulamu gesê. “Die ondersoek duur voort. Die narkotikaburo van die Valke het intussen saam met ander eenhede drie verdagtes, tussen 38 en 43 jaar oud, in hegtenis geneem tydens twee verskillende operasies in Soweto en Kempton Park. “Die mees onlangse inhegtenisneming was Saterdagoggend toe ŉ 40-jarige man van Soweto in hegtenis geneem is. Beamptes het beslag gelê op metakwalonpoeier ter waarde van R5,5 miljoen wat gebruik sou word om mandrax te vervaardig in die verdagte se huis,” het Mulamu verduidelik. “Die span het die laboratorium ontdek en chemikalieë en masjinerie gekonfiskeer.” Die verdagte sal Maandag in die Protea-landdroshof verskyn op aanklag van die vervaardiging van dwelmmiddels. Mulamu het gesê SANEB-lede het Donderdagaand ook beslag gelê op vermoedelik heroïen, tik en kokaïen ter waarde van R4,4 miljoen wat in twee wynkratte versteek is by ŉ huis in Birchleigh, Kempton Park. Dit was bestem vir Amsterdam via OR Tambo Internasionale Lughawe. Twee verdagtes, tussen 38 en 43 jaar oud, is in hegtenis geneem. Hulle sal Maandag voor die landdroshof in Kempton Park verskyn op aanklag van dwelmhandelary.